謝杜倅職方兼簡湯史君
作者：郭祥正
朝代：宋

paragraphs: 李白昔遊宣城時，誰爲太守賢相宜。
掣鈴交通喚六博，壯哉意氣凌虹霓。
北望樓高氣象古，遺風餘思猶依依。
我來正值青春半，雜花爛笑禽爭飛。
輕烟繚繞淡白日，細風蕩漾吹游絲。
高樓簾卷鄰袖出，百尺欄干横酒旗。
銀鞍白馬不知數，龍箏鳳管相追隨。
杜陵遠孫駕别乘，恩威得所名聲馳。
華堂重搆喚賓客，風前共倒黄金巵。
我爲下客最疏放，辱君許可能文詞。
死生夤緣釋氏說，但覺時換名姓非。
寄言太守勿感慼，共對佳人花下迷。
莫敎流水落花去，空聞暮雨哀猿啼。